বালির ভারে হুড়মুড়িয়ে ভেঙে পড়ল ব্রিজ! সাতসকালে হুলুস্থুল শীতলকুচিতে

কোচবিহার: বালি বোঝাই ডাম্পারের (Sand Loaded Dumper) ভার সহ্য না করতে পেরে ভেঙে পড়ল আস্ত একটি ব্রিজ (Bridge Collapsed)। কোচবিহারের (Coochbehar) শীতলকুচির (Sitalkuchi) ঘটনা। বুধবার সকালে স্থানীয় লালবাজার অঞ্চলের অন্তর্গত দেবনাথ পাড়ার এই ঘটনায় বড়সড় বিপর্যয় এড়ানো গেলেও এলাকাজুড়ে ছড়িয়ে পড়ে আতঙ্ক।

জানা গিয়েছে, নতুন বাজার থেকে বারোমাসিয়া যাওয়ার গ্রামীণ সড়কের উপর অবস্থিত একটি পুরনো ব্রিজ বালি বোঝাই ডাম্পারের ভার সহ্য করতে না পেরে ভেঙে পড়ে। খবর পেয়ে স্থানীয় বাসিন্দারা দ্রুত ঘটনাস্থলে পৌঁছন। সৌভাগ্যবশত এই দুর্ঘটনায় কোনও হতাহতের খবর পাওয়া যায়নি। তবে ব্রিজ ভেঙে পড়ায় ওই গ্রামীণ সড়কে যান চলাচল সম্পূর্ণ বন্ধ হয়ে যায়, যার ফলে সাধারণ মানুষকে চরম ভোগান্তির মুখে পড়তে হচ্ছে।

আরও পড়ুন: চলবে ইন্টারলকিং-এর কাজ, বাতিল হচ্ছে একাধিক ট্রেন!

স্থানীয়দের অভিযোগ, দীর্ঘদিন ধরেই ব্রিজটি খারাপ অবস্থায় ছিল। লোহার পাইপ ও মরচে ধরা রড দিয়ে তৈরি এই সেতু যে কোনও সময় ভেঙে পড়তে পারে বলে আগেই আশঙ্কা প্রকাশ করেছিলেন তাঁরা। এলাকাবাসীর দাবি, দ্রুত ব্রিজ সংস্কারের পাশাপাশি বিকল্প পথ বা অস্থায়ী সেতুর ব্যবস্থা করা হোক, যাতে নিত্যযাত্রী ও যান চলাচল স্বাভাবিক হয়।